《梦中见落梅作》
明代·黄佐

汉宫词赋须黄金，长门久忆孤凤吟。美人半面倚修竹，含愁听我绿绮琴。

琴心遥遥极寥廓，开轩忽见梅花落。谁能娇额更涂黄，澹扫蛾眉益倾国。

低回飘泊悄无言，翠袖慰藉香犹温。长空不逐鸟飞没，交影自对参横昏。

千林万壑尽琼玖，袅袅南枝拂南斗。飙车万里催冰轮，綮戟横斜满窗牖。

江南处处覆白蘋，雪片入帘妆锦茵。垂杨抽丝织烟缕，网住白日成青春。

青春白日天长好，人比梅花却难老。阿娇金屋亦何为，可惜轻尘栖弱草。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。